section_heading: Pozadina i produkcija
paragraph_text: Dok su bili u studiju, Timberlake, Danja i Timbaland su se zezali i svirali bez veze. No, kada je Danja počeo svirati gitaru, privukao je Timberlakeovu pažnju. Počeo je zujati melodiju "What Goes Around.../...Comes Around" te su tada riječi same došle. Timbaland je bio na klavijaturama pored Danje koji je bio na bubnjevima. Danja je rekao da je "sve dolazilo samo od sebe u isto vrijeme". Nakon što su osmislili glazbu, Timberlake nikad nije zapisao riječi pjesme te je za sat vremena bio spreman snimiti pjesmu. Dok je Timberlake bio u kabini za pjevanje, osnovni dio pjesme je bio gotov te je tada Timbaland producirao preludij pjesme. Timberlake je otpjevao pjesmu nekoliko puta kako bi popunio praznine. Tijekom snimanja Timbaland i Danja su dodali sve ostalo, uključujući bas i gitaru.